**Útmutató a „Tanulószerződés” minta kitöltéséhez**

1. Kérjük, hogy figyelmesen olvassa végig a sablont, a jelen útmutatót, valamint a kapcsolódó jogszabályokat, elsősorban az új szakképzési és a szakképzési hozzájárulásról szóló törvényeket, továbbá a 280/2011. kormányrendeletet. A korábbiakhoz képest jelentős változásokat fog tapasztalni. Értelmezésükhöz a területileg illetékes kamara készséggel nyújt segítséget.

(A területi kereskedelmi és iparkamarák elérhetőségeit megtalálja a <http://mkik.hu/hu/magyar-kereskedelmi-es-iparkamara/teruleti-kamarak-8604> oldalon.)

1. Mivel törvényi előírás, a megkötött tanulószerződés 4 eredeti példányát 5 munkanapon belül meg kell küldeni a területileg illetékes kamarának. A **fejlécben** szereplő mondat ennek fontosságát hangsúlyozza. Előre is köszönjük a törvény által előírt határidő betartását.
2. **A keretes részt a kamara munkatársa tölti ki, a következő magyarázat a Szervezetre nem vonatkozik!**

Az Szt. 48. §. (1) e) pontja azt írja elő, hogy a TSZ-nek tartalmaznia kell, hogy „a gyakorlati képzés helye kizárólag gyakorlati képzési célt szolgál-e”. A keretben szereplő kibővített kérdésre (A képzőhely kizárólag gyakorlati képzési célt szolgáló tanműhely-e?) azért van szükség, mert a 26. § (1) bekezdése kiköti, hogy *A szakközépiskolai vagy szakiskolai képzésben a kilencedik évfolyamon a szakmai gyakorlati képzést – az összefüggő szakmai gyakorlat kivételével – a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kell megszervezni.*

A kamara – a törvényi előírásoknak való megfelelés keretében – ellenőrzi a tanuló **egészségügyi alkalmassági vizsgálatának és a pályaalkalmassági vizsgálatnak** meglétét, illetve annak eredményét. Annak érdekében, hogy mentesítsük a gazdálkodó szervezetet, a vonatkozó adatokat a kamara tölti ki, az iskolától kapott igazolás alapján. Az egészségügyi és pályaalkalmassági alkalmasság igazolása minden új tanulószerződés esetén kötelező, amennyiben ezt a szakképesítésre vonatkozó jogszabály (pl. SZVK-rendelet) előírja. A tanulószerződést a kamara csak akkor jegyzi ellen, ha a szükséges vizsgálatok eredménye pozitív, tehát a tanuló alkalmasnak minősül.

A **szintvizsga kötelezettségét, illetve eredményességét** is ellenőrizni kell, mivel szakközépiskolai vagy szakiskolai képzésben részt vevő tanulók esetében a sikeres szintvizsga megléte a tanulószerződés megkötésének alapfeltétele.

1. *28. § (4): Szintvizsgát annak a szakközépiskolai vagy szakiskolai képzésben részt vevő tanulónak kötelező tennie, aki nappali rendszerű oktatásban vagy a nappali oktatás munkarendje szerint szervezett felnőttoktatásban vesz részt a szakmai képzésben, és nem rendelkezik érettségi végzettséggel.*
2. *28. § (3): A szintvizsga minden, a (4) bekezdésben meghatározott tanuló számára kötelező, amelynek eredménye a tanuló év végi szakmai érdemjegyébe nem számít bele. A szintvizsgát nem teljesítő tanuló részére a gazdasági kamara pótló, javító szintvizsgát szervez. A szakközépiskolai vagy szakiskolai tanuló szakmai gyakorlati képzésére – a 26. § (1) bekezdésben meghatározottakon túl – a tizedik-tizenegyedik évfolyamon a szintvizsga teljesítéséig kizárólag a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kerülhet sor.*

A Szt. 29. § (1b) bekezdésének értelmében a **halmozottan hátrányos helyzetű és/vagy sajátos nevelési igényű** tanulónak minden esetben ingyenes az iskolai rendszerű szakképzésben való részvétel, ezért az iskola igazolása alapján ezeket az adatokat is ellenőrizni kell.

1. Az **1. pont** táblázatában a **Felekre vonatkozó részeket** kérjük hiánytalanul és értelemszerűen kitölteni. Kérjük, hogy a későbbi gyors ügyintézés érdekében telefonszámukat, e-mail címüket és faxszámukat is szíveskedjenek megadni.
2. A **2. pontban** az évfolyamot kérjük az iskola tájékoztatása alapján megadni. Különösen fontos a tanulóknál a 9., 10. és 11. évfolyam megjelölése. *A szakközépiskolai vagy szakiskolai képzésben a kilencedik évfolyamon a szakmai gyakorlati képzést – az összefüggő szakmai gyakorlat kivételével – a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kell megszervezni* (Szt. 26. § (1)). Ugyanez vonatkozik a tizedik-tizenegyedik évfolyamon szakiskolai képzésben tanulóra a szintvizsga teljesítéséig (Szt. 28. § (3)).
3. Az **3. pontban** pontozással megjelölt **összes** adatot kérjük megadni. A Szakképzési Centrumokhoz tartozó iskolák esetében az Iskola adatainál a Szakképzési Centrumot kell megadni, a tagintézménynél kerül feltüntetésre konkrétan az elméleti képzést biztosító tagintézmény neve és címe.
4. Az **5. ponttal** kapcsolatban: A gyakorlati képzés kezdetének megadásánál figyelembe kell venni többek között az Szt. 26.§ (3) és 47. § (4) bekezdéseiben leírtakat.
5. A **9. ponttal** kapcsolatban: a tanuló pénzbeli juttatására vonatkozóan minimális szintek kerültek meghatározásra, melyek függenek a szakképesítésre a szakmai és vizsgakövetelményben meghatározott elméleti és gyakorlati képzési idő arányától:

„63.§ (2) Tanulószerződés alapján kifizetett tanulói pénzbeli juttatás havi mértékének legkisebb összege annak a szakképzési évfolyamnak az első félévében, amelyben a tanuló tanulószerződés alapján vesz részt szakképzésben, ha – a szakképesítésre a szakmai és vizsgakövetelményben meghatározott elméleti és gyakorlati képzési idő arányát figyelembe véve – a gyakorlati képzési idő eléri

*a) a nyolcvan százalékot, a hónap első napján érvényes kötelező legkisebb havi munkabér (a továbbiakban: minimálbér) tizenöt százalékának 1,3-szerese,*

*b) a hetven százalékot, a minimálbér tizenöt százalékának 1,2-szerese,*

*c) a hatvan százalékot, a minimálbér tizenöt százalékának 1,1-szerese,*

*d) az ötven százalékot, a minimálbér tizenöt százaléka,*

*e) a negyven százalékot, a minimálbér tizenöt százalékának 0,9-szerese,*

*f) a harminc százalékot, a minimálbér tizenöt százalékának 0,8-szerese,*

*g) a húsz százalékot, a minimálbér tizenöt százalékának 0,7-szerese.”*

1. A **11.** **ponttal** kapcsolatban: Az Szt. 48. § (1) g) pontja alapján a Tanulószerződésben kötelezően fel kell tüntetni: a *„[…] tanulói juttatás emelésének, csökkentésének a gyakorlati képzést szervező szervezetnél képzésben részt vevő valamennyi tanulóra érvényes egységes feltételeit és szempontrendszerét”.* A gyakorlati képzést szervező szervezetnek kötelező kialakítani a tanulói juttatás emelésének, csökkentésének egységes feltételeit és szempontrendszerét. Nem elegendő feltüntetni a szerződésben a sikeres félévet követő pénzbeli juttatás emelkedésének mértékét vagy értékét, hanem mindenképpen szükséges differenciáló, motiváló szempontokat előre meghatározni a tanulószerződésben.

*például: „Sikeresen teljesített félévet követően a tanuló …….. % / Ft. emelésben részesül, melynek alapja a tanuló előző félévi pénzbeli juttatása. Amennyiben a tanuló tanulmányi és / vagy gyakorlati jegyeinek átlaga legalább ….. a sikeresen teljesített félévben, akkor a tanuló további …….. % / Ft. emelésben részesül, melynek az alapja szintén a tanuló előző félévi juttatása.”*

1. A **12. pontban**, a tanulói pénzbeli juttatásból történő terhek levonására vonatkozó tájékoztatás módjának megadásánál kérjük, X-szel jelölje a megfelelő választ. Amennyiben az egyebet választja, kérjük, adja meg a konkrét módot. Amennyiben változnak a megadott feltételek, a szerződést módosítani kell.
2. A **13. pont** egyértelművé teszi, hogy a pénzbeli juttatás kifizetése **csak banki átutalással** **vagy a fizetési számlára történő befizetéssel** lehetséges. Erről az Szt. 63. § (7) bekezdése rendelkezik:

*„A tanulószerződéses tanuló pénzbeli juttatását a tanuló részére csak banki átutalással vagy a fizetési számlára történő befizetéssel lehet teljesíteni. Amennyiben a tanuló nem rendelkezik saját fizetési számlával, a banki átutalás, befizetés teljesíthető a tanulói pénzbeli juttatásnak a tanuló szülőjének, gyámjának a bankszámlájára történő átutalással, befizetéssel is.”*

A tanulói pénzbeli juttatás kifizetésének legkésőbbi időpontja a Munka törvénykönyvéről szóló 2012. évi I. törvény 157. § (1) bekezdésének értelmében a tárgyhónapot követő hónap tizedik napjáig került a nyomtatványon kitöltésre.

1. Az Szt. 48. § (1) f) pontja értelmében a tanulószerződésben fel kell tüntetni a tanulónak vagy törvényes képviselőjének azt a fizetési számlaszámát, amelyre a pénzbeli juttatás átutalásra vagy befizetésre kerül. Ezt a **14. pontban** teheti meg.
2. **A 16. ponttal** kapcsolatban: a törvény kimondja, hogy a kötelező egyéb juttatásokon felül „*A tanuló részére a gyakorlati képzést szervező szervezetnél a tanuló által választott szakképesítéssel betöltött munkakörben foglalkoztatottak részére biztosított juttatások is adhatók.”* (Szt. 68. § (1))   
   Illetve: *„A gyakorlati képzést szervező szervezet a tanulót a gyakorlati képzés során elért eredménye, teljesítménye alapján jutalomban, prémiumban, egyéb más juttatásban vagy szociális támogatásban részesítheti.”* (Szt.68. §(2)) Ebben a pontban ezeket a nem kötelező juttatásokat, illetve ezek nyújtásának feltételeit (az Szt. 48. § (1) h) pontjának megfelelően) kérjük feltüntetni.
3. Kérjük, hogy az utolsó oldalon adják meg a szerződés megkötésének dátumát (nem lehet későbbi, mint Tanulószerződés sablonon 5.2. a) pontban gyakorlati képzés kezdeténél megjelölt időpont), írják alá a Felek, a Szervezet bélyegezze le, és 5 munkanapon belül küldjék meg az összes eredeti példányt a területileg illetékes kamarának ellenjegyzés céljából. A kamara a beérkezett szerződéseket iktatja, ellenőrzi, hogy megfelelnek-e a jogszabályi előírásoknak. Amennyiben igen, 10 napon belül ellenjegyzi azokat az utolsó oldalon, s azonosítóját beírja a „Kamara tölti ki!” részbe, majd egy eredeti példányt nyilvántartásában elhelyez. Az aláírt és ellenjegyzett tanulószerződés egy-egy példányát a kamara megküldi a gazdálkodó szervezetnek, a tanulónak, valamint az ellenjegyzéstől számított 5 munkanapon belül a szakképző iskolának.